Boy Ecury - Pa alumnonan di St. Jozef Mavo - Willemstad 
25 di aprel 1995. 


Bon dia tur hende i danki pa boso presensia. 


Ta pa mi un privilegio di por dirigí palabra na boso tur awe 
i konta boso algu di mi ruman Boy. Boa 


Nos tabata 13 ruman, yunan di un tata rubiano i un mama 
kurasoleño. E ruman mayó a nase na aña 1911 i esun di mas 


chikitu na aña 1933. 


Boy tabata e di shete yu i el a nase dia 23 di aprel di aña 
1922. Ke men, si e tabata na bida, antayera lo el a hasi 
73 aña. En realidat, e no tabatin sino 22 aña dia nan a 
fusil'é. Dia 23 di aprel ta dia di San Jorge, i pesei 

Boy su di dos nómber ta Jorge. Su nòmber kompleto ta: 
Segundo Jorge Adelberto. 

Dia e yu a nase, e dòkter merikano ku tabatin na Aruba 

e tempu ei, esta Dr. Hopkins, a sali for di kamber 

bisa mi tata: "It's a boy!" Asina e yu a haña su nómber di 


kariño. 


Mi a bisa awor ei: "dia nan a fusil'én pasobra aunke djis aki 
mi tin di papia di alemannan komo enemigu durante e di dos 
guera mundial, mi no ta konsiderá kua aleman ku mi topa 
awendia komo mi enemigu. I-maske mi bisawela tabata katibu, 
mi no ta konsiderá kua makamba ku mi topa komo enemigu 
tampoko. 

Mi no kier biba ku rabia den mi kurason, pasobra e ora ei 

no ta sobra lugá pa pas reina den mi bida. 
Loke sí nos tin di hasi ta di sigui rekordá sakrifisio di 
esnan ku a lucha pa hustisia i libertat. 


Podisé hopi hóben djawe no sa, pero Antia Hulandes mester a 
hasi hopi sakrifisio durante e di dos Guera Mundial, tantu 
ta sakrifisio ekonómiko komo sakrifisio pa loke ta bida 
humano. 


Defensa di nos islanan tabata na enkargo di Hulanda, pero 
unabes alemannan a okupá Hulanda, ta Antia.mes mester a 
finansiá su defensa. 

Ademas Antia a kontribuí 7 mion florin pa yuda Aliadonan 
den guera kontra Alemania. 


Pa esnan ku a pèrdè nan bida, tin un estatua "Vrijheidsbeela" 
na nan memoria na Waaigat. Ei aña dia 4 di mei tin un 
seremonia kórtiku. Segun añanan ta bai pasando, e grupo di 
famianan presente ta bira mas i mas chikitu. Pesei, mi ta 
kontentu ku e aña akí, alumnonan di St. Jozef Mavo lo 
presensiá e akto. Mi ta spera ku den futuro mas skol lo sigui 
e bunita ehèmpel. 


Durante guera, tantu ta Aruba komo Kòrsou tabata mashá 
importante, komo nos refinerianan tabata suministrá un parti 
konsiderabel di zeta. Mi no sa di Shell, pero di Lago na 
Aruba mi sa ku di kada 17 bari di zeta ku Aliadonan a uza, 
un bari tabata di Aruba. 

| Tin 4 víktima di guera ku ta kai bou di e denominashon 

wm 


"Soldaat van Oranje", komo ku nan a bringa na i pa Madre 
Patria Hulanda. Tres di e personanan akí ta di Kòrsou i 
un di Aruba, esta mi ruman, Boy. Na Korsou tin kaya ku 
nomber di tur e kuater personanan akí. 


E tres personanan di Kòrsou ta: 

Charles Marius Debrot, kende a nase na Kórsou, dia 17 di mart 
di 1920. El a fayesé luchando pa defendé un aeropuerto banda 
di Den Haag. 


Jan Frederik Haayen, nasé na Kórsou dia 3 di aprel 1919. Komo 
luitenant den Marina Hulandes, el a fayesé den bataya riba 


Java zee na febrüari di 1942. 


George John Lionel Maduro a nase na Kòrsou dia 16 di yüli di 
aña 1916. El a studia lei na Universidat di Leiden. Komo 
ofisir di reserva, el a lucha ku balentia pa derotá aleman- 
nan ku tabata baha na Rijswijk ku parashüt. 

Despues ku ehérsito hulandes a kapitulá, el a bira miembro 
di Resistensia. 

Huyendo pa yega Spaña na 1943 pa djòin ehérsito hulandes na 
Inglatera, nan a traishon’¢ i aleman a kohe prezu, mand'é 
kampo di konsentrashon na“Dachau. E kurasọleño balente akí 
a muri di tifoidea durante su internashon, dia 9 di febrüari 
1945. Ironia -grandi ta ku djis un luna despues quera a 
terminá. 


Boy, mi ruman, a bai studia na Hulanda na aña 1937, pasobra e 
tempu ei na Ruba ta te 8e klas ULO por a bai. Ta te na aña 
1941 nos a haña MULO na Aruba. 

Boy a bai un internat di frater na Oudenbosch, pa studia 
Komersio. 

Na aña 1942, despues ku el a haña su diploma di Praktijk Boek- 
houden, Boy a disidí di bai Tilburg, na provinsia di Noord 
Brabant, pa sigui studia. 

Pero barbaridatnan ku alemannan tabata kometé, a pone ku e no 
por a sigui biba sin bai kontra tantu krueldat, e no por a 
keda sin kontribuí su tempu i su forsa pa bringa esei. 

El a bira miembro di Resistensia. 


| Na tur manera e hendenan den Resistensia tabata kontrariá 


alemannan. Hendenan den peliger, nan tabata yuda haña lugá 
pa nan skonde, riba sòldu, den kashi tras di muraya i asta 
bou di flur di kas. 

Nan tabata pasa informashon di moveshon di ehérsito aleman 

pa Inglatera, miéntras ku si nan hañabo ku un radio SO, ya 
tabata basta pa nan tirabo mata manera kualke kachó. 

Kua chèns ku nan haña, nan tabata pone trein aleman sali for 
di riel i nan tabata pega trùk di alemannan na kandela. 

Tambe nan tabata yuda pilotonan di avionnan ingles i merikano 
ku a kai pa nan hui òf pa nan haña kaminda di skonde. 

Nan tabata organisá atake riba mangasinanan di alemannan pa 
haña paña, kuminda i plaka pa e miles di personanan ku tabata 
biba skondí. Tin biaha nan tabata haña komando pa mata 
alemannan i traidornan hulandes. 

Pa via di su koló, nan tabata rekonosé Boy fásilmente entre 
tur e hende blankunan. Hopi bes e mester a hui i e tambe 
mester a biba skondí kada bes ku nan tabata spiert’'é pa hasi 
esei. 


Na fin di sèptèmber 1944, Boy mester a bai Rotterdam. 
Su grupo di Resistensia mester a stroba alemannan di destruí 
instalashonnan den haf di Rotterdam. 


Promé ku el a bai Rotterdam, Boy a bai serka nos ruman Mimi 
na Voorburg. El a bisa: "Mi tin un mishon mashá peligroso 
di kumpli kuné. Si algu faya, mi no ta skapa." 


Boy a laga un karta di despedida pa nos mayornan, pa si e 
muri Mimi entregá e karta p'e. 


El a pidi dera su restunan mortal na Aruba i el a pidi pordon 
pa e doló ku su morto lo kousa su mayornan. 


Dia 5 di novèmber 1944, ora Boy tabata sali for di un misa na 
Rotterdam, traidornan a rekonos’é i nan a pasa e informashon 
pa alemannan. Alemannan a aresta’ Boy huntu ku tres amigu mas, 
miembronan tambe di Resistensia. 

Nan a interogá nan i posiblemente nan a torturá nan tambe. 
Alemannan a proponé Boy pa traishoná su amigunan pa e salba 
su bida. Sabiendo ku e tabata di Antia, nan a asta ofresé 
salvokondukta te na kas di su tata. Boy su kontesta tabata: 


-Den kas di mi tata no tin lugá pa-traidor ʻi, 


Di e kuater arestadonan, Boy i dos otro a haña pena di morto. 
Esun di kuater, Tonny Brantenaar, a biba pa konta kiko a pasa. 


Dia 6 di novèmber 1944 Boy i su dos amigunan a entregá nan 
alma na Señor. 


Despues di guera, a haña restunan mortal di Boy, identifiká 
pa su amigunan. 

Dia 15 di aprel di 1947, Boy a haña un entiero ofisial na 
Aruba, den presensia di tur su famianan, segun su último 
deseo. 

Mi no por lubidá palabranan di mi tata e dia ei. Tabata 

di tres bes den mi bida ku mi a mir'é yora. Dia su mama 

a muri na aña 1941, dia ku a yega notisia di Boy su morto 

i dia ku a dera Boy. Mi tata di: "No tin sufrimentu mas 
grandi ku ora un mama òf un tata mester dera nan yu." 


Siudadanonan di Aruba a forma un komité i a perkurá pa bini 
un monumento na Boy su memoria, na Oranjestad, su siudat 
natal. 


Na Aruba tabatin tres lugá kaminda mi tata tabata kita su 
sombré ora e pasa, esta: 

Dilanti di misa, dilanti di santana i dilanti di estatua 
di su yu, Boy! 


